 कवि दा त्रिया निक्का जनेहा कवता संग्रैह् “रंग-रुक्खें दे” सन् 1982 ई. दे शुरु छपेआ हा।  इस गल्ला गी नकारेआ नेईं जाई सकदा जे प्रदूषण दे बधदे राखसी पंजे थमां देस गी बचाने आसतै पर्यावरण दी रक्षा जरूरी ऐ ते इस लेई कोलें गी बूटे लाने आस्तै पर्यावण दी रक्षा जरूरी ऐ ते इस लेई लोकें गी बूटे लाने आस्तै जागरूक करने दी लोड़ ऐ पर इस बारे च कुसै कवि जां साहित्यकार गी अपनी अन्तः प्रेरणा कोला गै कम्म लैना चाहिदा ऐ, कुसै दी फरमाशी दा गुलाम होइयै अपनी कलम नेईं चुक्कनी चाहिदी।  इस बारे कोई शक नेईं जे कवि दी डोगरी कावय साहित्य गी “रंग रुक्खें दे” कवता संग्रैह् दियां कवतां इक महत्तवपूर्ण देन न पर 13 कवतें दे इस 18 सफें दी पोथिये दी कवतें दे बारे च अपनियां राई, प्रशंसां ते भृमका लिखने आलें बी 13 सफा ग मल्ली ले दे न।  इस थमां गल्ल फरमैशी सपारशी आली सेही होन लगदी ऐ।  समझ नेईं औंदी जे “सजरे फुल्ल” कवता संग्रैह् दियां केईं शाह्‌‌कार कवतां रचने आला अलबेला कवि मोहनलाल सपोलिया अपनी प्रसंसा करोआने आस्तै इन्ना परेशान की होई गेआ हा जे उस्सी इस लेई केइयें निक्के-बड्डे अफसरें दे दुराजे खड़काने पे हे।  अन्दर अपने रचना संसार दे इस पड़ांऽ तक पुजदे-पुजदे कुसै हीन भावना ने घर करी लैता हा।  समे दी लोड़ा गी ध्याना च रखियै लिखी दियें इनें कवतें च कवि सपोलिया इक बज्झ-बजाए दृष्टि कोण गी लेइयै इंदी रचना करदा सेही होंदा ऐ।  नतीजे दे तौर पर अस आखी सकने आं जे खेतरें च हाल बांह्‌दे करसानें ते कंढ़ी दे औखे जीवन गजारने आले मेह्‌नत कश लोकें दे परसीने दियें बूंदे कन्नैं अपनी कलम गिल्ली करने आला कवि सपोलिया गै स्हाड़ा कवि ऐ, बूंड़े दे बारे च फरमाइशी तो सफारशी कवता रचने आले कवि सपोलिये गी अस दूरा दा गै मत्था टेकने आं। 